Geen belastingopstand aan die kom, sê GigabaMalusi Gigaba, minister van finansies (31 Oktober 2017). Foto: ANA Malusi Gigaba, minister van finansies, voorsien nie ŉ moontlike belastingopstand deur Suid-Afrikaanse burgers wat keelvol is vir korrupsie en die regering se swak bestedingsgewoontes nie. “Ons sal in opstand kom teen diegene wat in opstand kom teen belasting betaal,” het hy Dinsdag tydens ŉ sakeontbyt in Umhlanga gesê. Die sakeontbyt is gehou kort nadat Gigaba sy mediumtermynbegrotingsraamwerk in die parlement gelewer het. Gigaba het gesê vrae oor ŉ moontlike belastingopstand toon ŉ onderliggend pessimistiese houding teenoor die land se ekonomie. Die minister het beklemtoon almal is verplig om belasting te betaal. “[Belastingopstand] is ŉ slegte boodskap om te kommunikeer. Die rede hoekom ons ŉ groot inkomstetekort het, is duidelik weens die ekonomie wat swak presteer.” Gigaba het gesê daar is uitdagings met belastingadministrasie, maar dit word wel aangeraak. “Die kwessies wat deur die belastingombudsman geopper is oor belastingterugbetalings wórd aangepak.” Hy het gesê die Suid-Afrikaanse Inkomstediens (SAID) het vantevore vergelykbare belastinginvorderingsvaardighede gehad, maar moet die kapasiteit verhoog in afdelings wat onwettige finansiële vloei, winsverskuiwing en korporatiewe inkomstebelasting hanteer. Gigaba het gesê Suid-Afrika het een van die hoogste belastingnakomingskoerse in die wêreld en Suid-Afrikaanse burgers is oor die algemeen meer gewillig om belasting te betaal as Amerikaners. Oor die kwessie of die regering Suid-Afrika ŉ beleggersvriendelike land maak, het Gigaba gesê Suid-Afrika het ŉ sterk finansiële sektor, sterk regbank en Grondwet, ŉ jong bevolking wat wil werk en wêreldklas-infrastruktuur. “Mynbeleggings is veilig omdat hulle nie onderwerp sal word aan skielike of ad hoc- onwettige uitskakeling nie,” het hy gesê. Die land se infrastruktuur is ŉ trekpleister, soos gesien kan word deur die kragopwekking op die kontinent. Volgens Gigaba is die hele Suider-Afrika “redelik stabiel” en ontvang nie genoeg erkenning hiervoor nie. “Ek sê dit nie as ŉ bespotting teenoor ander streke van die kontinent nie. In die noorde van Afrika weet julle wat die uitdagings is. In die sentrale gedeelte, in die ooste en in die weste weet ons wat die uitdagings is. Suider-Afrika is redelik stabiel en dit behoort aanloklik te wees vir enigiemand wat in dié gebied wil belê.”